Bu stá spantadu? Bu tem razon di stá.
Lê y bu percebi razons ki nôs país tevi pá ka aceita participa num iniciativa internacional promovidu pá Suécia pá apoia grupus di difesa di abortu y ki dexa di tem financiamentu di EUA pá decison di Donald Trump.
Vice primera ministra di Suécia, Isabella Lovin, flá a dias má tá bem tinha um runion na Bruxelas, Bélgica na próximu mês di março, pá ranja dinheru ki tá financia organizasons internacional ki ta difendi abortu di manera ki tá compensa kes mesmu organizasons pamodi Corti na financiamentu di presidenti di Merca , Donald Trump.
Cabo verde, segundu governanti sueca, é di kes oito país ki confirma prizensa y apoiu djuntu ku propi Suécia, Dinamarca, Finlândia, Luxemburgo, Canadá, Bélgica, di acordu ku imprensa internacional.
Más pá governu do Cabo Verde através di Embaixador na Nações unidas, Fernando wahnon, é nega tudu és cuza, na declarason na voz di Merca.
Primeru é disminti vice- prisidenti di Suécia tá flá má nôs país ka sta bai stá na runion di bruxelas ki tá contici na março: ” ká stá nem nunka ka stivi na intenson di governu contribui financeiramenti pá kel referidu fundu, y mutu menus participa na runion di altu nível sobri és assuntu.
Y dipôs na nota enviadu pá redason di VOA, Wahnon flá má Cabo Verde tá respeta kualker decison di Governu norte-americano pamodi ma tá trata di um posison soberanu di um estadu.
Segundu és diplomata , posison di Cabo Verde sobri és assuntu abortu, ka tem nada a ver diretu ó indiretamenti di prisidenti Donald Trump ku pulitika norte-americano más sim ku posison di princípiu ki Cabo verde sempri difendi na Nações unidas sobri saúde reprodutiva y diretus di mudjeres.
Na prátika, Cabo Verde além di disminti publicamenti um governanti di um país soberanu y tantu cima sabedu, é stá tá ingoda EUA di manera a manti kes apoiu ke tá recebi dês superpotênsia mundial, és pomodi , arquipélagu um estadu Laico, sempri stevi frenti na queston di abortu, undi kê despenaliza és prátika dja tem monti anus.
Daí ki stá ser estranhu governu di Cabo Verde rejeita apoia financeiramenti ó nou instituisons ki tá luta pá liberdadi di mudjeres, o ki tá prova má discursus ka tem nada a ver ku prátika.
“Cabofree/DYPK”
kea_Latn kea_Latn kea_Latn por_Latn por_Latn kea_Latn por_Latn kea_Latn kea_Latn kea_Latn nob_Latn